**“Latvijas dzelzceļš” koncerna risku vadības politika**

2019.gada 2.decembrī stājās spēkā “Latvijas dzelzceļš” koncerna risku vadības politika (apstiprināta ar VAS “Latvijas dzelzceļš” valdes 22.11.2019. lēmumu un VAS “Latvijas dzelzceļš” padomes 2.12.2019. lēmumu). Tā nosaka galvenos pamatprincipus un atbildību sadalījumu visu koncerna sabiedrību risku pārvaldībā.

Risku vadības politikā noteiktie **pamatprincipi**:

1. koncerna sabiedrību darbība neizbēgami ir saistīta ar riskiem;
2. sistēmiska risku vadība veicina koncerna sabiedrību mērķu sasniegšanu, mazina risku iestāšanās varbūtību un/vai ietekmi vai nodrošina, ka šī riska varbūtība un/vai ietekme nepieaug;
3. efektīva risku vadība ļauj savlaicīgi paredzēt un novērst potenciālu kaitējumu Koncerna vai atsevišķas tā Sabiedrības reputācijai, finanšu situācijai un operatīvajai darbībai, kā arī ļauj nodrošināt atbilstību tiesību aktu prasībām un labai pārvaldības praksei.

Risku vadības process ir nepārtraukts un regulārs stratēģiskas nozīmes process koncernā, un tā tiek plānota, ieviesta un pilnveidota atbilstoši Valdošā uzņēmuma, kā arī Atkarīgo sabiedrību vidēja termiņa darbības stratēģijai.

Saskaņā ar politiku risku vadība koncernā balstās uz **trīs aizsardzības līniju principu**:

1. primārā risku vadība, kuru koncerna sabiedrībās veic risku īpašnieki jeb struktūras un darbinieki, kuru tiešā pārraudzībā ir attiecīgā riska iespējamā iestāšanās. Risku īpašnieki Risku īpašnieki veic risku identificēšanu, novērtēšanu, risku mazināšanas un kontroles pasākumu noteikšanu un efektīvu ikdienas īstenošanu savā atbildības jomā;
2. risku vadības procesa uzraudzība, kuru veic risku vadītājs un konkrētu riska grupu uzraugi, kuriem šo pienākumu nosaka ārējais normatīvais regulējums (piemēram, kritiskās infrastruktūras aizsardzības, satiksmes drošības, korupcijas novēršanas u.c. jomās);
3. neatkarīgas pārliecības sniegšana par risku vadības norisi un efektivitāti, ko sniedz VAS “Latvijas dzelzceļš” Iekšējā audita daļa.

## Lai nodrošinātu efektīvu risku vadību, koncerna riski tiek iedalīti **risku kategorijās**, kas apvieno pēc potenciālajām sekām līdzīgus vai radniecīgus riskus, tostarp tiek izdalīti:

## Drošības riski, tai skaitā satiksmes drošības, fiziskās infrastruktūras drošības, IT drošības u.c. riski;

## Operatīvās darbības riski, tai skaitā infrastruktūras uzturēšanas un ekspluatācijas, ražošanas procesu nodrošināšanas, ritošā sastāva ekspluatācijas, pakalpojumu sniegšanas procesa u.c. riski;

## Finanšu riski, tai skaitā nodokļu, attiecīgās sabiedrības finanšu stabilitātes nodrošināšanas, budžeta plānošanas un kontroles, kredītspējas, darījumu slēgšanas un kontroles u.c. riski;

## Tiesiskie riski, tai skaitā juridiskie, atbilstības, iepirkumu, korupcijas un interešu konflikta, fizisko personu datu aizsardzības u.c. riski;

* Stratēģiskie riski, tai skaitā stratēģiskās plānošanas, investīciju projektu īstenošanas, reputācijas, jaunu attīstības virzienu plānošanas un ieviešanas u.c. riski.

Risku vadība tiek strukturēta **piecos galvenajos soļos**:

1. Risku identificēšana;
2. Risku novērtēšana saskaņā ar izstrādātu metodiku, kuras ietvaros tiek izvērtēta konkrēta riska iestāšanās varbūtība tuvāko 12-18 mēnešu laikā, kā arī šī riska iespējamās sekas, tādējādi nosakot riska kopējo vērtību (varbūtības un seku vērtējuma reizinājums) un būtiskumu, kas tiek norādīts attiecīgās sabiedrības risku reģistrā. Par būtiskiem tiek uzskatīti saskaņā ar metodiku “kritiski” un “augsti” novērtētie riski, kā arī tādi riski, kuru varbūtība ir zema – tātad tie iestājas ļoti reti, bet potenciālās sekas – kritiskas (piemēram, nozīmīgi satiksmes drošības riski);
3. Risku mazināšanas un kontroles pasākumu noteikšana un īstenošana;
4. Risku ziņošanas procedūra un periodiskums;
5. Risku vadības procesa koordinēšana un kontrole koncerna mērogā.

Lai nodrošinātu efektīvu risku vadības ieviešanu koncernā, politikā ir noteikti **atbildības līmeņi** gan politikas pārraudzības, gan tās ikdienas īstenošanas jomā. Tādējādi VAS “Latvijas dzelzceļš” (LDz) padome uzrauga risku vadības procesa izveidi un darbību LDz un koncernā kopumā, kā arī regulāri izskata valdes sniegtos ziņojumus par risku pārvaldību un to mazināšanas pasākumu plāna īstenošanu. Katras koncerna sabiedrības valde ir atbildīga par risku vadības procesa ieviešanu un sekmīgu darbību savā uzņēmumā, savukārt katrā sabiedrībā nozīmētie risku vadītāji realizē tās praktisko ieviešanu un sadarbību ar risku uzraugiem un risku īpašniekiem to atbildības jomās. Kopējo risku vadības struktūru un norisi koordinē koncerna risku vadītājs, kura pārraudzībā ir politikas un tās grozījumu izstrāde, ziņojumu sniegšana valdei, atbalsts koncerna atkarīgajām sabiedrībām, apmācību organizēšana risku vadības jomā u.c.

1.
2.
3.
4.
5.